પેલા વિદ્યાર્થીઓ વિશે વાત કરતા તેમણે કહ્યું, “એ છાત્રાઓએ સાંભળ્યું છે કે મારા ઘરમાં રાંધવા માટે ભાત ખાસ દેહરાદૂનથી આવે છે, દર બે દિવસે મારા ઘરે કલકત્તાથી માછલીઓ લાવવામાં આવે છે, વિલાયતથી દરજી મારા કપડાનું માપ લેવા આવે છે અને સીવેલા કપડા પહોંચાડવા પણ આવે છે. દર અઠવાડીયે ઘરમાં નવા પડદા લાગે છે અને ફર્નિચર બદલે છે, કોઈક મેગેઝીનમાં તેમણે આ બધુ વાંચેલું. આશ્ચર્યની વાત તો એ કે આ બધું વાંચીને એ લોકો વિશ્વાસ કરી લે છે. અમિતાભ બચ્ચનના નામે ગમે તે લખો, ગમે તે છાપો, લોકો વિશ્વાસ કરશે. તમે લખશો કે એ રોજ એક કરોડ રૂપિયા વાપરે છે તો લોકો માની લેશે. મારો પલંગ સોનાનો છે, પાણી સ્વિત્ઝર્લેન્ડથી આવે છે, વિશ્વના બધા શહેરોમાં મારા બંગલા-ગાડી છે, મારા મકાનની અગાશીમાં હેલીપેડ છે, વગેરે વગેરે… આ તો કોલેજના વિદ્યાર્થીઓ છે છતાંય જો આવી વાત પર વિશ્વાસ કરી લેતા હોય તો દેશવાસીઓનું શું કહેવું? મને આ સાંભળીને આશ્ચર્ય થાય છે, પણ એટલું સમજાય છે કે અમિતાભ બચ્ચન સહજ નિશાન છે અને આ તકનો બધા ફાયદો ઉઠાવવા માંગે છે.” જો કે અમિતાભ બચ્ચન વિશે છપાતી આ મોટાભાગની ખોટી વાતોનો વિરોધ તેઓ કરતા નથી અને આમ મૌન પ્રોત્સાહન આપે છે. આવી વાતોની ઉપેક્ષાની તેમની નીતીને લીધે કાઈ પણ લખવાની આઝાદી લોકોએ લઈ લીધી.